## NUREKSAIN SOSIOLOGI SASTRA MIWAH AJI PANGAJAH- AJAHAN RING GEGURITAN I BELOG SANE WENTEN RING GEDONG KIRTYA
Dewa Ayu Made Risna Ardiantini 1 , I. B. Md. Ludy Paryatna 1 , Wyn. Wendra 2
Jurusan Pendidikan Bahasa Bali Universitas Pendidikan Ganesha Singaraja, Indonesia
e-mail: {ghecnaapunya@gmail.com, idabagusludy@gmail.com, wayan_wendra@yahoo.com}@undiksha.ac.id

## Kuub
Tetilik  puniki  matetujon  nelatarang  indik  (1)  kawentenan sosiologi sastra  ( sosiologi pengawi  lan sosiologi kria  sastra)  miwah  (2)  kawentenan  aji  pangajah-ajahan  ring Geguritan I Belog sane wenten ring Gedong Kirtya. Jejering ring tetilik puniki inggih punika marupa  Geguritan  “I  Belog”  sane  wenten  ring  Gedong  Kirtya  lan  penandang  ring tetilikannyane  inggih  punika sosiologi sastra  lan  aji  pangajah-ajahan.  Ring  tetilik  puniki nganggen  tetilik deskritif  kualitatif lan  mupulang  datanyane  kalaksanayang  nganggen kramaning dokumentasi .  Piranti sane kaanggen mupulang data inggih punika kartu data. Data tureksa sane kaanggen minakadi (1) milihin data (reduksi data) , (2) nyorohang data, (3)  ngawedarang  data  miwah,  (4)  panyutetan.  Pikolih  (1)  Sosiologi  pangawi  miwah sosiologi  kria  sastra  sane  kaunggahang  sajeroning  Geguritan  I  Belog  nyantenang  sang sane  ngawi  madue  linggih  sane  pinih  becik  sajeroning  pakraman  saha  geguritan  I  Belog punika  prasida  nyihnayang  kawentenan  kria  sastra  sane  becik  santukan  matetujon ngunggahang pikenoh majeng pangwacen. (2) Geguritan I Belog ngunggahang solas (11) aji  pangajah-ajahan  minakadi  sradha,  arjawa,  awiwahara,  jemet  makarya,  akeh  madue reragran, swasta, masawitran, tresna asih, urati ring palemahan, urati ring krama, miwah eling ring swadharman. Parindikan punika nyantenang geguritan punika prasida kaanggen jalaran malajahin aji pangajah-ajahan.
Kruna jejaton: sosiologi pangawi, sosiologi kria sastra, aji pangajah-ajahan

## Abstrak
Penelitian  ini  bertujuan  menjelaskan  tentang  (1)  keberadaan  sosiologi  sastra  (sosiologi pengarang  dan  sosiologi  karya  sastra)  dan  keberadaan  nilai  pendidikan  karakter  dalam Geguritan  I  Belog  yang  ada  di  Gedong  Kirtya.  Subjek  dalam  penelitan  yaitu  Geguritan  I Belog yang ada di Gedong Kirtya dan objek penelitiannya adalah sosiologi sastra dan nilai pendidikan  karakter.  Penelitian  ini  menggunakan  penelitian  deskriptif  kualitatif  dan pengumpulan  data  menggunakan  kartu  data.  Analisis  data  yang  digunakan  berupa  (1) pemilihan data (reduksi data), (2) klasifikasi data, (3) deskripsi data, dan (4) kesimpulan. Hasil  penelitian  tentang  sosiologi  pengarang  dan  karya  sastra  menunjukkan  pengarang mempunyai  tempat  yang  baik  di  mata  masyarakat  karena  bertujuan  memberikan  nilai kepada pembaca.
(2)  Geguritan  I  Belog  mempunyai  sebelas  (11)  nilai  pendidikan  karakter  berupa  nilai agama, jujur, toleransi, kerja keras, kreatif, mandiri, bersahabat/ komunikatif, cinta damai, peduli  lingkungan,  peduli  sosial,  dan  tanggung  jawab.  Hal  itu  menunjukkan  geguritan tersebut dapat digunakan untuk mempelajari nilai pendidikan karakter.
Kata kunci: sosiologi pengarang, sosiologi karya sastra, nilai-nilai pendidikan

## Abstract
This  purpose  of  the  research  is  that  to  explain  (1)  the  existence  of  literature  sociology (author  sociology  &  sociology  of  literature’s  masterpiece)  and  the  existence  of  the character  building  in  Geguritan  I  Belog  in  Kirtya  Building.  The  subject  of  this  research  is that  Geguritan  I  Belog  in  Kirtya  Building  meanwhile  the  object  of  this  research  is  that literature  sociology  and  character  building.  The method  of  this  research  used  descriptive quantitative.  Data  aggregation  used  data  card.  Data  analysis  that  is  used  in  form  of  (1) data  election  (data  reduction)  (2)  data  classification  (3)  data  description  (4)  cobclusion. The  result  of  this  research  is  about  author  sociology  and  sociology  of  literature’s masterpiece showed that the author has good position in society becauce this aim to give value  to  the  readers.  Geguritan  I  Belog  has  eleven  character  building  in  form  of  religion value,  honesty,  tolerance,  hard  work,  creative,  autonomous,  communicative, peacefulness, care about environment, care about social and responsibility. Those thinks showed that the geguritan is able to be used to learn about character building.
Keywords :  Geguritan  I  Belog,  auther  sociology,  sociology  of  literature’s  masterpiece, education values.

## PURWAKA
Sastra  inggih  punika  silih  sinunggil konsep sane marupa kria seni (Wellek lan Warren,  1994:3).  Manut  ring  wit  teges kruna  sastra  punika  mawit  saking  basa Sansekerta  sane  kawentuk  saking  kruna Cas utawi sas lan –tra . Cas sane kawentuk  saking  kruna  kria  prasida maartos ngarahang,  ngajahin.  Pangiring – tra inggih  punika  sane  maartos  sarana utawi  piranti.  Dadosnyane  artos  saking sastra  manut  ring  artos  sujati  inggih punika  piranti  sane  kaanggen  ngajahin, cakepan  pinaka  sesuluh  pengajahan. Lianan ring punika, sastra prasida maartos piranti sane kaanggen ngawedarang awig- awig,  ajahan,  pitutur,  lan  agama (Sudiara, 2003:19).  Awig-awig,  ajahan,  pitutur,  lan agama  punika  ketahnyane  katelatarang utawi wenten ring kahuripan pangawinyane.  Makeh  para  sujana  sane maosang  indik  artos  saking  sastra, nanging  artos  saking  sastra  punika  jimbar manut pangresep saking krama lan soang- soang  jadma  manut  ring  wewengkon soang-soang.
Manut  Seniwati  (2009:3)  kria  sastra inggih  punika  sastra  sane  mijil  saking pikayun  manusa  miwah  manut  kapining kasujatian  piranti  tutur  lan  sasuratan . Saking kria sastra punika pangawi matetujon ngicenin orti lan piteket tekening sang sane ngwacen. Yening kasinahang
sastra sane becik punika prasida ngicenin piteket.  Majeng  ring  sang  sane  ngwacen lan  prasida  nuntun  pangwacen  mangda manggihin  kauripan  sane  setata  becik. Kria  sastra  sane  wenten  ring  aab  sekadi mangkin sampun makeh pisan panglimbaknyane, punika prasida kacingakin  ring  kria  sastra  sane  sampun kakaryanin  olih  pangawi  sane  nguni  lan pangawi  sane  anyar.  Panglimbak  kria sastra  punika  pastika  pacang  sayan nglimbak  lan  mamargi  antar.  Makeh sampun  kria  sastra  sane  sampun  kakawi olih para sujana, utamanyane ring kasusastraan  Bali.  Punika  ngawinang akehnyane  warna  sastra  ring  Bali  patut katincapang.
Kasusastraan Bali inggih punika tetamian  budaya  Bali  sane  pinih  utama madaging  sekancan  widya  utawi  aji (nilai) sane  banget  mawiguna  ring  kahuripan serahina-rahina.  Yening  kacingak  ring aabnyane,  kasusastraan  Bali  prasida kaepah  dados  kalih  inggih  punika  sastra Bali  Purwa  lan  sastra  Bali  Anyar. Kasusastraan  Bali  Purwa  punika  sastra Bali  sane  marupa  tetamian  budaya  duk nguni  sane  madaging  sekancan  widya utawi aji (nilai) tradisi krama tur ngawinang wangun sane lian ( khas ) sane dados cihna kedaerahan  sakadi  satua,  palawakia, kekawin,  babad,  geguritan  lan  parwa. Yening kasusastraan Bali Anyar inggih
punika  kasusastraan  Bali  sane  sampun kacampuhin  olih  kasusastraan  Indonesia tur  madaging  kahuripan  krama  Bali  sane sampun  nginutin  aab  sakadi  mangkin, kasusastraan  Bali  Anyar  punika  sakadi satua  bawak  ( cerpen ), Novel ,  puisi  Bali anyar, lelampahan utawi drama.
Kasusastraan  Bali  purwa  punika  patut kaupapira,  kalestariang  tur  kalimbakang krana  sarat  madaging  sekancan  widya utawi  aji (nilai) sane  mautama  ring kahuripan  krama  Baline.  Dadosnyane kasusastraan  Bali  purwa  punika  tetamian saking kawitan krama Bali duk nguni sane dagingnyane  ngenenin  indik  budaya, manah , kasusilan , pabesen,  panglimuran lan  sarat  madaging mustika  tatwa  agama. Sakadi sampun katelatarang, kasusastraan  Bali  purwa  punika  silih sinunggilnyane sakadi geguritan.
Geguritan  inggih  punika  wangun  kria sastra  sane  nyihnayang  gegambaran krama  Bali  purwa  sane  makeh,  jangkep tan  pawates.  Samian  kria  sastra  madue sekancan  widya  utawi  aji (nilai), sane utamanyane ring geguritan. Samian punika  kawangun  olih unsur-unsur sakadi unsur instrinsik lan unsur ekstrinsik . Unsur Intrinsik kria  sastra  inggih  punika unsur sane ngwangun jroning kria sastra punika. Unsur  intrinsik punika  sakadi  unteng, lelintihan,  pragina,  desa,  kala,  patra, kahanan,  paribasa.  Lianan  punika  wenten malih unsur  ekstrinsik ,  yening unsur ekstrinsik inggih  punika unsur sane ngwangun  kria  sastra  saking  sisinyane sakadi aspek  sosiologi,  psikologi muah sane  lianan.  Kria  sastra  soroh  geguritan kawangun  olih  pupuh  sane  kaiket  olih makudang-kudang uger-uger sane kasengguh pada lingsa. Pada lingsa teges ipun  kecap  wanda  miwah  wangun  suara ring  panguntat  sajeroning  acarik  lan  akeh carik  sajroning  apada  (Dinas  Kebudayaan Provinsi Bali, 2005:10).
Wenten makudang-kudang srana sane  kaanggen  nyurat  geguritan.  Sinalih tunggilnyane geguritan ketahnyane kasurat  ring  daun  ental,  utawi  sering kasengguh  rontal.  Piranti  sane  kaanggen nyurat ring daun ental kawastanin pangrupak.  Lianan  ring  pangrupak  sareng ental,  wenten  malih  piranti  nyane  sakadi, lungka-lungka, pelik sane kaanggen ngapit
ental,  dulang  utawi  meja  alit,  lan  sane kaping untat areng tingkih. Yening pacang nyurat lontar punika patut kauratiang daun lontar  sane  pacang  kaanggen,  yening nyurat  ring  daun  entale  sepatutnyane nganggen daun ental sane wayah mangdane  nenten  ngawinang  lontare  uek utawi  cedek.  Dados  nganggen  garisan yening wenten lontar sane durung magaris, raris nyuratnyane kakawitin saking  lontar  sane  kiwa  (wadon).  Agem- ageman tangannyane punika patut kauratiang,  sumangdane  sesuratannyane becik  tur  lengut.  Raris  kakawitin  nyurat saking  kiwa  telasang  ngantos  samping tengen, wau lanturang malih ring sornyane.  Ritatkala  nyurat  wenten  aksara sane  iwang,  nenten  ja  kacoret  nanging kapademang  antuk  ulu  lan  suku  sane kagenahang  ring  aksara  sane  iwang. Yening sampun usan nyurat, raris kaselemang  antuk  tingkih  matunu,  yening nenten  wenten  dados  nganggen  nyuh matunu utawi minyak jarak, sausan punika raris karesikin nganggen usam, kapas, lan lap. Punika tata cara ri kalaning nyurat ring daun ental.
Duk  riin  geguritan  punika  kapertama kasurat  antuk  ental  nanging  ring  aab sakadi  mangkin  sampun  makeh  geguritan sane  kasurat  ring  kertas.  Risampune geguritan  punika  kasurat  ring  rontale pastika nenten ja kamusiumang kemanten, naging pastika pacang katembangang ri kalaning wenten upacara utawi  piodalan  ring  pamerajan  lan  ring pura. Risajeroning geguritan punika wenten wastane mabebasan. Dadosnyane geguritan punika katembangang  nganutin  tembangnyane soang-soang  sakadi  tembang  sinom, ginanti, ginada muah sane lianan. Sausan punika  kaicenin  artos  mangda  pamiarsa uning  piteket  utawi  mustika  tatwa-tatwa sane wenten ring geguritan sane kawacenin.
Ring Bali soroh-soroh geguritan ngelimbak  jimbar  pisan,  punika  mawinan akeh  soroh  geguritan  sane  wenten.  Silih sinunggilnyane  wenten  geguritan  sane mawasta  I  Belog.  Geguritan  I  Belog nenten  kauningin  sapasira  pengawinyane. Ring  sajeroning  cekepan  sane  panilik anggen sasuluh wantah wenten “Buku
Aksara  Bali  druwe  Geria  Anyar,  Kaba- kaba,  Tabanan.  Ring  Gedong  Kirtya Singaraja  Bali  katurunin  antuk  I  Gst.  Ngr. Gde  ring  pinanggal  22  Februari  1980”. Tegesnyane cakepan puniki wantah salinan  lontar  sane  kasurat  malih  olih  I Gst.  Ngr.  Gde.  Ring  geguritan  puniki wantah medaging siki pupuh inggih punika pupuh  durma  antuk  165  pada.  Pupuh durma  puniki  madue  uger-uger  sajeroning panyuratannyane  sane  ketah  kawastanin padalingsa. Apada akehnyane pitung baris sane  madaging  padalingsa  12a,  81,  6a, 8a,  8i,  5a,  lan  7i.  Geguritan  puniki nyeritayang  indik  rasa  sane  brangti, sungsut,  miwah  madaging  piteket-piteket sane  luwih . Ring  geguritan  puniki  taler wenten  makudang-kudang  tembang  sane kerasa kapaksaang mangda prasida mapaiketan  majeng  ring  lelintihan  carita, yadiastun  nenten  anut  sareng  uger-uger imbanyane ring pada 94 carik kanem sane sepatutny ane  5a  dados  4a  “sabuk gadang”  ,  ring  pada  95  carik  kapat  sane sepatutnyane  8a  dados  9a  “mahirib  dane enu  daha”  ,  ring  pada  100  carik  katiga sane  sepatutnyane  6a  dados  7a  “tuara anak  wikan”  miwah  sane  siosan  sane nenten prasida kawedarang.
Geguritan  madue  wangun  sane  becik miwah  madue  cihna  kedaerahan,  antuk puniki ring sejeroning ngaryanin kewantenan  keweruhan  indik  paletan tembang  sane  kawangun  saking  unsur suara, unsur lambang miwah unsur daging sane  jangkep  lan  anut  taler  dados  dasar ring  sejeroning  nyelehin  indik  geguritan. Gaguritan  I  Belog  sane  kasingkat  dados (GB)  inggih  punika  silih  sinunggil  kria sastra  tradisional  Bali  sane  kaiket  antuk uger-uger  paletan  tembang  dadosnyane wangun  puniki  prasida  kacingak  saking struktur formal miwah  struktur naratif, sedurung  ke  sosiologi  sastra  miwah  aji pangajah-ajahan ring GB. Geguritan puniki sarat  madaging  tatwa-tatwa  lan  piteket- piteket.  Tios  ring  punika  geguritan  puniki dangan lan prasida karesepang ri kalaning kaplajahin  olih  para  krama,  dagingnyane nenten ja maguna ring kahuripan mangkin kemanten  nanging  prasida  taler  maguna ring  kahuripan  suarga  loka.  Risajeroning kruna-kruna sane kaanggen banget ngulangunin.
Paradigma pendekatan sosiologi sastra  inggih  punika  paiketan  sastra sareng  krama (literature  is  an  expreesion of society , artosnyane sastra sane kakaryanin punika nyobyahang kawentenan  kramanyane  (Wallek  lan Werren  ring  Escarpit,  2005:22).  Paiketan sastra sane ngelimbak ring krama prasida katilikin  saking  kawentenan  a)  Sosiologi pengawi,  b)  Sosiologi  kria  sastra,  c) Sosiologi  pangwacen.  Saking  sosiologi sastra  prasida  kaambil  tiga  pangresep inggih  punika  sastra  kacingak  saking  kria sastra,  sane  kaping  kalih  sastra  kacingak saking  pangawi,  sane  kaping  untat  inggih punika  sastra  kacingak  saking  sang  sane ngwacen,  ring  panureksan  puniki  wantah sastra  saking  pangresep  pangawi  lan pangresep  kria  sastranyane  sane  pacang kasinahang,  yening  saking  pangresep pangawi  punika  sapunapi  kawentenan pengawi  ring  daging  geguritan  I  Belog. Yening  kacingak  saking  kria  sastranyane, geguritan  I  Belog  akeh  madaging  piteket- piteket kahuripan minakadi  susila,  agama, pangajah-ajahan,  filsafat,  budaya  miwah nilai  estetika.  Ngenenin  indik  paiketan pangawi saking geguritan I Belog ring kria sastranyane,  prasida  kacingak  saking daging geguritan.
Manut  dadalan  pikobet  sane  sampun katelatarang  ring  ajeng,  panilik  pacang nglaksanayang panureksan sane mamurda  “Nureksain  Sosiologi  Sastra miwah Aji Pangajah-ajahan ring Geguritan I  Belog  sane  wenten  ring  Gedong  Kirtya”. Ring  tetilik  sane  sampun  kelaksanayang olih (1) Ida Ayu Wikayanti sane ngelaksanayang  tetilikan  ngeninin  indik “Seseleh  Wangun  lan  Aspek  Sosiologi Sastra  ring  Geguritan  Sucita  Subudi Pakardin Ida Ketut Jelantik” tetilikan puniki nilikin  indik  (a)  wangun  geguritan  sucita subudi  pakardin  Ida  Ketut  Jelantik  (b) paiketan  geguritan  sucita  subudi  pakardin Ida  Ketut  Jelantik  sane  kaselehin  ring sosiologi  sastra.  Pikolihnyane  nyihnayang yening  wangun  sosiologi  sastra  ring geguritan  sucita  subudi  wenten  sosiologi pengawi  lan  sosiologi  sastra  kemanten. Selanturnyane  paiketan  geguritan  sucita subudi  pakardin  Ida  Ketut  Jelantik  sane kaselehin  ring  sosiologi  sastra.  Wenten makudang-kudang paiketan punika
sakadi,  (1)  status  sosial  pangawi  sane ngenenin  indik  Ascribed  status  uatwi status  sane  kapolihang  duk  embas,  (2) ideologi  sosial  pangawi,  wenten  kalih ideologi  sane  pangawi  gamel  inggih punika  sakadi  Siwa  lan  Budha,  (3)  latar belakang  sosial  budaya  sane  ngenein indik  Ida  sang  pangawi  sane  embas  ring kaluarga brahmana turmaning Ida sampun uning  ring  sastra  agama,  (4)  posisi  sosial pangawi  ring  krama  inggih  punika  Ida wantah silih sinunggil angga sane ngawetuang  ajahan  agama  Budha  ring wewengkonnyane,  lian  punika  Ida  taler silih  sinunggil  penerjemah  lontar  sane kasub,  (5)  kria  sastra  puniki  nenten lempas  majeng  ring  pangwacennyane, punika sane ngawinan basa sane kaanggen  ring  kria  sastra  puniki  dangan karesepang  lan  sarat  madaging  piteket- piteket agama krana daweg punika krama sane  ngwacenin  karya  puniki  samian pakaryannyane  dados  petani  lan  nenten naanin  ngranjing,  (6)  pakaryan  pangawi lianan  dados  pangawi  kria  sastra  punika naanin dados penerjemah lontar, makarya ring  wewidangan  kerohanian  ring  Kodam, ngemargiang  usada,  lan  sering  ngicenin pitutur  utawi  darma  wacana.  Pabinayan tetilikan  ring  ajeng  sareng  tetilikan  puniki inggih  punika  tetilikan  puniki  lianan  nilikin indik  sosiologi  sastra,  malih  nilikin  aji pangajah-ajahan  ring  geguritan  I  Belog sane wenten ring Gedong Kirtya.
Aji Pangajah-ajahan akeh wenten ring parilaksana  jadma  sarahina-rahina,  rikala mabebaosan  utawi  rikala  masesuratan. Punika  taler  saking  media  komunikasi sekadi radio , surat  kabar,  televisi, miwah sane  tiosan.  Yening  maosang  indik  aji pangajah-ajahan pastika sampun mapikayunan  ngenenin  indik  wilangan.
Selanturnyane Kosaih (2012: 46) maosang aji ( nilai ) inggih punika parindikan  sane  utama  mawiguna  ring jadma. Majalaran antuk napi sane katelatarang  ring  ajeng,  panilik  prasida nyutetang indik aji ( nilai ) sane mapaiketan sareng kria sastra inggih punika kawentenan  aji (nilai) minakadi  agama, paajah-ajah,  ekonomi  miwah  sane  tiosan. Kaluwihan  lan  kawigunan  sane  wenten ring  parindikan  kria  sastra  pinaka  sasuluh lan uger-uger ring kahuripan.  Pangajah-
ajahan  inggih  punika  paripolah  alamiah risajeroning nampenin parindikan nganggen  susilanyane.  Paripolah  alamiah punika  maartos  parilaksana  jati  minakadi parilaksana becik, arjawa, sutindih, ngajiang sang sane tiosan miwah pangajah-ajahan  sane  lianan.  Pangajah- ajahan embas saking manah, rasa, kayun, lan  wiraga  (Yaumi,  2014:45).  Sakadi penelataran  indik  suksman  aji  ( nilai )  lan pangajah-ajahan prasida kacutetang suksman aji pangajah-ajahan inggih punika  utsaha  sane  sampun  madue pangrencana  sane  malelintihan  miwah ngelantur,  sane  matetujon  ipun  madue  aji ( nilai )  lan  parisolahnyane (karakternya) sane prasida kabakta risajeroning mapikayun, mabebaosan miwah malaksana ring kahuripan. Manut Kemendiknas 2010 (ring Wibowo,
2012:43) aji ( nilai ) pinaka dasar pangajah- ajahan  bangsa  sane  kadruwenang  olih samian  suku  ring  Indonesia,  guna  sarat punika  wenten  plekutus  (18).  Sinalih tunggilnyane  urati  ring  makrama (Peduli Sosial) parindikan puniki nyihnayang yening aji pangajah-ajahan punika mapaiketan sareng sosiologi sastra. Duaning  asapunika  pinih  mabuat  pisan kauningin aji pangajah-ajahan.
Sekadi  sane  kauningin  sareng  sami,  ring aab sekadi mangkin utawi ketah kebaosang era globalisasi sekadi mangkin, uratian para yowana majeng ring tembang Bali klasik minakadi: sekar rare ( dolanan),  sekar  alit  (geguritan),  sekar madya  (kidung)  miwah  sekar  agung (kekawin).  Para  yowana  sane  maduwe penampen  wantah  tembang  Bali  klasik sampun  nenten  manut  ring  kewentenan kahuripan  para  jana  sekadi  mangkin. Sekadi sane kauningan kewentenan tembang  Bali  klasik,  utaminyane  tembang (geguritan) sampun ngansan rered. Panilik ngambil gaguritan I Belog puniki santukan pemargin  carita  sane  kewedarang  olih para pengawi dahat becik, ring akeh satua I  Belog  samian  ngawedarang  yening  I Belog  punika mula manusa  belog  (bodoh) nanging  ring  GB  puniki  sujatinnyane nyeritayang  indik  parilaksana  I  Belog  ring pakraman sane nenten becik.
Sane  dados  pragina-pragina  ring  tetilikan puniki I Belog, I Mandel, Jero Rangda
Nyoman,  Pan  Mandel,  lan  Men  Mandel. Watek  I  Belog  inggih  punika  seneng madaya  corah  lan  melog-melog.  Rikala mabebaosan  setata  nguncarang  cor. Punika  mawinan  akeh  kramane  sane nenten  seneng.  Napi  malih  wenten  krama sane elah kebogbogin sekadi Jero Rangda Nyoman, antuk makudang-kudang pikobet ngeninin  indik  kahuripan  krama,  taler carita  sane  kawedarang  ring  geguritan puniki madaging indik pabesan sane dahat mawiguna  ring  kahuripan  jadma  sekadi mangkin.  Manut  pikobet  sane  sampun katelatarang  ring  ajeng,  panilik  meled antuk ngawentenang tetilikan sane mamurda  “Nureksain  Sosiologi  Sastra
Miwah Aji Pangajah-ajahan
Ring Geguritan  I  Belog  Sane  Wenten  Ring Gedong Kirtya”.
Sane  matetujon  (1)  mangda  prasida nguningin  indik  kawentenan  sosiologi sastra ( sosiologi pengawi lan sosiologi kria sastra)  ring  Geguritan  I  Belog  sane wenten  ring  Gedong  Kirtya,  lan  (2) mangda prasida nguningin indik kawentenan  aji  pangajah-ajahan  ring Geguritan  I  Belog  sane  wenten  ring Gedong  Kirtya.  Tetilikan  puniki  matetujon majeng  ring  krama  Bali,  tetilikan  puniki kaanggen  pinaka  srana  ring  sajeroning nglestariang  budaya  lan  kria  sastra  Bali. Lianan  punika,  sangkaning  tetilikan  puniki para jadma Bali prasida uning indik tatwa- tatwa, pitutur lan pabesen saking nureksain sosiologi sastra ( sosiologi pangawi  lan sosiologi kria  sastra)  miwah aji pangajah-ajahan ring geguritan, majeng ring  para  pangwacen  tetilikan  puniki prasida  ngicenin  kaweruhan  majeng  ring sang  sane  ngwacen  ngenenin  indik geguritan.  Sapunapi  geguritan  I  Belog punika  kakawi  lan  uning  sapunapi  aji pangajah-ajahnyane, selanturnyane majeng  ring  panilik  sane  lianan  mangda prasida nilikin pikobet sane durung naenin kawedarang ring tetilikan puniki.

## KRAMANING TETILIKAN
Kramaning  tetilikan  punika  banget mawiguna anggen nentuang sapunapi tata cara  tetilikan  sane  matetujon  mangda ngamolihang  kasujatian  tetilikan.  Manut Arikunto  (ring  Pitria.  2013:38)  maosang tata cara tetilikan banget mawiguna, krana
saking  kramaning  tetilikan  puniki  prasida ngamolihang  data  sane  sujati,  punika manut ring tata cara tetilikan sane kasurat. Tata  cara  tetilikan  prasida  ngawedarang pidabdab  sane  kamargiang  risajeroning panilikan  punika,  pidabdabnyane  sakadi ngenenin indik (1) Palihan Tetilik, (2) Jejering  Tetilik,  (3)  Mupulang  Data,  (4) Piranti  Tetilik,  lan  (5)  Data  Tureksa. Jejering  ring  tetilik  puniki  inggih  punika marupa Geguritan  “I  Belog”  sane  wenten ring  Gedong  Kirtya  lan  penandang  ring tetilikannyane  inggih  punika sosiologi sastra  lan  aji  pangajah-ajahan.  Ring tetilik puniki  nganggen  tetilik deskritif  kualitatif lan  mupulang  datanyane  kalaksanayang nganggen kramaning dokumentasi . Piranti sane  kaanggen  mupulang  data  inggih punika  kartu  data.  Data  tureksa  sane kaanggen  minakadi  (1)  milihin  data (reduksi  data) ,  (2)  nyorohang  data,  (3) ngawedarang data miwah, (4) panyutetan.

## PIKOLIH LAN TETEPASAN
Pikolih  tetilikan  inggih  punika data sane  kapolihang  sajeroning  ngamargiang kramaning  tetilikan.  Tetilikan    puniki wantah  nelatarang  indik  kalih  (2)  pikobet inggih  punika  sane  kapertama  inggih punika sosiologi sastra  sane  nelatarang indik sosiologi pangawi  lan sosiologi kria sastra,  miwah  aji  pengajah-ajahan  sane nadosang  pikobet  kaping  kalih.  Panilik ngaptiang  mangda  wenten  panilik  sane lianan  sane  prasida  nilikin  indik sosiologi pangwacen,  wangun interinsik miwah sane  lianan  sane  durung  katilikin  lan mapaiketan majeng  ring  geguritan I  Belog puniki,  antuk  nyangkepin  lan  nadosang tetilikan sane anyar. Pikolih sane kapolihang  ring  tetilikan  puniki  marupa sesuratan  ringkes  ( sinopsis ),  unteng, miwah  piteket  sane  ngunggahang  indik data sosiologi sastra  (pangawi  lan  kria sastra)  ring  kramaning dokumentasi taler aji pangajah-ajahan risajeroning Geguritan I Belog.
Sosiologi pangawi  pinaka sosiologi sastra sane  nyantenang  kawentenan pangawi  sajeroning  kria  sastra. Sosiologi pangawi  sajeroning  Geguritan  I  Belog kajantenang ring daging geguritan punika.
Parindikan  punika  prasida  kakantenang sajeroning  wangun  geguritan  punika. Sosiologi pangawi  sajeroning  Geguritan  I Belog  kawangaun  antuk  (1) status  sosial pangawi , (2) ideologi pangawi , (3) latar belakang  sosial budaya,  (4) posisi  sosial pangawi ring krama, miwah (5) katuju ring pangwacen.  Widang  sosiologi  kria  sastra ring  geguritan  I  Belog  manut  pikolih  ring kartu  data.  Sosiologi  kria  sastra  sane kapolihang  saking  ngrereh  daging  ring soang-soang  pada  ring  geguritan  I  Belog lan  maaiketang  sareng  ajah-ajahan  Tri Hita Karana. Tri Hita Karana inggih punika tiga paiketan sane jangkep sane ngawinang  bagia.  Tri  maartos  tiga,  hita maartos  bagia/suka,  karana  maartos mawinan.  Tiga  paiketan  sane  jangkep sane  ngawinang  bagia  inggih  punika paiketan manusa sareng manusa, paiketan  manusa  sareng  Bhuana  Agung, paiketan  manusa  sareng  Ida  Sang  Hyang Widhi  Wasa.  Yening  makasami  punika sampun  maiketan  becik,  sinah  rasa  bagia pacang  rauh.  Ring  daging  geguritan  I Belog  wenten  makudang-kudang  paiketan sane becik sareng pasemetonan, Bhuana, lan Ida Sang Hyang Widhi Wasa .
Aji pangajah-ajahan sane kapolihang ring  Geguritan  I  Belog  wantah  solas  (11) aji  saking  plekutus  (18)  aji  manut  Yaumi (2014: 83). Solas (11) aji sane kapolihang inggih  punika  sradha,  arjawa,  awiwahara, jemet  makarya,  akeh  madue  reragran, swasta, masawitran, tresna asih, urati ring palemahan,  urati  ring  krama,  miwah  eling ring swadharman.
Ring  sajeroning  tetepasan  puniki panilik jagi mligbagang pikolih ring sajeroning  tetilikan  sane  kalaksanayang. Manut  pikolih  ring  ajeng,  penilik  sampun molihang data sane  nyantenang  pikobet indik  (1)  kawentenan sosiologi  sastra ( sosiologi pangawi  miwah sosiologi kria sastra)  ring  Geguritan  I  Belog  sane wenten  ring  Gedong  Kirtya  miwah  (2) kawentenan  aji  pangajah-ajahan  ring Geguritan  I  Belog  sane  wenten  ring Gedong Kirtya. Kawentenan punika sajangkepnyane sakadi ring sor puniki.
Ring  sajeroning  pikolih  tetilik  pinaka panyawis  pikobet  kapertama,  sampun katlatarang indik sosiologi sastra ( sosiologi pangawi lan sosiologi kria sastra) ring
Geguritan  I  Belog  sane  wenten  ring Gedong  Kirtya.  Panilik  taler  ngaryanin daging geguritan utawi sesuratan ringkesnyane.  Wenten  malih  wangun intrinsik risajeroning  kria  sastra  punika, sakadi  unteng  lan  piteket  antuk  ngwantu nureksain sosiologi pangawi  lan sosiologi kria sastra.
Sosiologi sastra sajeroning
Geguritan  I  Belog  nyihnayang  parindikan kahanan sosial sane kaunggahang sajeroning  geguritan  punika.  Parindikan punika  prasida  kajantenang  sajeroning sosiologi pangawi  miwah sosiologi kria sastra  sajeroning  Geguritan  I  Belog. Kawentenan sosiologi sastra punika prasida  kakantenang  sajeroning  wangun geguritan punika.
Sosiologi pangawi sajeroning Geguritan  I  Belog  nyantenang  linggih pangawi  sane  kasinggihin.  Parindikan punika  prasida  kakantenang  antuk  kria sastra  sane  marupa  geguritan  punika kagenahang  ring  Geria  Anyar  Kaba-kaba, Kediri,  Tabanan.  Saking  samian  wangun sosiologi pangawi  punika  kasinahang sosiologi sang  pangawi  punika.  Sakadi sane  sampun  kapolihang  ring  pikolih nyihnayang  indik status  sosial pangawi sane  nyihnayang  pangawi  madue  linggih sane  kasinggihang  sajeroning  pakraman sane parindikane punika kakantenang ring kawentenan  kria  sastra  punika  magenah ring  Geria  Anyar  Kaba-kaba,  Kediri, Tabanan.  Punika  taler  genah  kria  sastra nyihnayang posisi  sosial pangawi  ring krama  sane  pinih  becik.  Selanturnyane ngenenin  indik ideologi  sosial pangawi sane pinih utama kahanan sane mamaksa antuk  mapikayun  lan  maparilaksana  sane akeh  madue  ragragan (kreatif) mangda prasida ngicenin paubahan taler kerahayuan  risajeroning  kulawarga  miwah karma  mangda  tetep  kajaga  manut sifat lan jiwa pangawi sane katedunang risajeroning  kria  sastra,  sane  saderana ( sederhana) lan  tresna  asih,  parindikan puniki  prasida  kacingakin  ring  unteng ( tema ),  piteket  ( amanat )  miwah  daging geguritan (sinopsis) .
Ngenenin  indik latar  belakang  sosial budaya, geguritan I Belog prasida nyihnayang  rerawatan sosial budaya pangawi sane becik. Lelintihan satua sane
ngunggahang indik kawentenan pabinayan linggih tur saling
manyinggihang  kacingak  ring  punggelan geguritan  pada  23  lan  24.  Risampune nganggen  tiga  (3)  pangwacen  geguritan, kapolihang data indik  I  Belog  ring  carita sane  nenten  satata  belog,  nanging  ring geguritan I Belog dueg mapidaya sajeroning  pakraman.  Manut  ring  punika kapolihang
pangawi matetujon ngunggahang  majeg  ring  pangwacen kawentenan  wastan  sane  nenten  wantah ngunggahang  parisolah  anake,  sakadi  I Belog  sane  nenten  setata  belog  ring parilaksanane. Saking kria sastra geguritan  I  Belog  prasida  kacingak ngenenin  indik  pakaryan  pangawi  inggih punika  sang  pangawi  sastra,  nanging prasida madue pakaryan sane lianan sane nenten  kasiratang  ring  geguritan.  Tiosan ring  punika,  panilik  mapiteges  indik sosiologi pangawi  sane  taler  nyantenang kawentenan unteng carita sane kaunggahang sajeroning geguritan punika. Sang  kawisastra  ngunggahang  pabinayan satua  I  Belog  ring  geguritan  puniki  antuk satua  I  Belog  sane  tiosan.  Sajeroning geguritan  puniki,  I  Belog  sane  pinaka pragina  utama,  prasida  nglaksanayang ekadaya  yadiastun  mawasta  I  Belog. Kacingak  pangawi  madue sifat sane makelidan ( tersembunyi) lan meweh katebak.  Kasinahang  ring  murda  kria sastra  lan  pragina  utama  risajeroning  kria sastra  madue  artos  sane  matungkalikan sareng sifat sane  kadruenang  pragina utama  inggih  punika  I  Belog, sane  madue naya upaya lan prasida mogbogin kramane.  Kria  sastra  puniki  ngicenin ajahan ring pangwacen, mangda sampunang  mapineh  parindikan  saking sisine kemanten utawi murdannyane, sane kaumpamiang  pengajahan  sane  becik sane  kasiratang  ring  kria  sastra  marupa geguritan sane mamurda I Belog.
Sosiologi kria  sastra  sajeroning Geguritan  I  Belog  nyantenang  lelintihan carita  I  Belog  sane  marupa  geguritan. Parindikan punika taler nyihnayang
paiketan
pantaraning satua sane kaungguhang  sajeroning  geguritan  miwah kahuripan  para  kramane.  Geguritan  I Belog nyantenang indik kria sastra ring
Bali  sane  akeh  mapaiketan  tur  nganggen unteng antuk kahuripan kramane ring Bali. Kacingak ring geguritan I Belog, nyaritayang  indik  Tri  Hita  Karana  sane mapaiketan majeng ring kahuripan sadina- dina.  Tri  Hita  Karana  inggih  punika  tiga paiketan  sane  jangkep  sane  ngawinang bagia.  Tiga  paiketan  sane  jangkep  sane ngawinang  bagia  inggih  punika  paiketan manusa sareng manusa, paiketan manusa sareng  Bhuana  Agung,  paiketan  manusa sareng Ida Sang Hyang Widhi Wasa, sane tetep  kalaksanayang  pinih  becik  ring Geguritan I Belog.
Tiosan  saking sosiologi sastra  ring ajeng,  panilik  taler  ngamolihang  aji pangajah-ajahan  ring  Geguritan  I  Belog sane  wenten  ring  Gedong  Kirtya.  Pikolih aji  pangajah-ajahan  pinaka  kaanggen nyawis pikobet sane kaping kalih. Risajeroning  aji  pangajah-ajahan  ring Geguritan I Belog punika prasida ngicenin wates pantaraning parilaksana kaon miwah luih sane mawiguna antuk parajanane, sane kapolihang antuk parikrama  pendidikan.  Parikrama  punika nenten  ja  kalaksanayang  ring  asiki  genah miwah  galah  kemanten.  Aji  pengajah- ajahan  punika  salanturnyane  kaanggen nyantenang  parisolah  parajanane  pinaka kabaos individu , sosial , religious miwah budaya.
Kawentenan  indik  aji  pangajah-ajahan sane  akehnyane  plekutus  (18)  kapolihang wantah solas (11) aji pangajah-ajahan ring sajeroning  Geguritan  I  Belog  marupa sradha, arjawa, awiwahara, jemet makarya,  akeh  madue  reragran,  swasta, masawitran, tresna asih, urati ring palemahan,  urati  ring  krama,  miwah  eling ring swadharman. Parindikan aji pangajah- ajahan  punika  prasida  kaanggen  antuk kramane  sinamian.  Aji  pangajah-ajahan punika  madue  piteket  miwah  pikenoh antuk  kahuripan  pakraman  sinamian. Salanturnyane prasida kaanggen gegamel antuk kramane sinamian

## PAMUPUT
Pamicutet tetilikan sajeroning pidaging tetilikan sane marupa (1) kawentenan sosiologi sastra  ( sosiologi pengawi lan sosiologi kriya sastra) ring
Geguritan  I  Belog  sane  wenten  ring Gedong  Kirtya  saha  (2)  kawentenan  aji pangajah-ajahan  ring  Geguritan  I  Belog sane  wenten  ring  Gedong  Kirtya.  Piteket tetilikan puniki kaunggahang majeng ring (1)  para  pangwacen  Geguritan  I  Belog miwah (2) panilik sane lianan.
Wangun  geguritan  I  Belog  nyihnayang pangawi madue linggih sane kasinggihang sajeroning  pakraman.  Parindikane  punika prasida kakantenang ring kawentenan kria sastra  Geguritan  I  Belog  sane  magenah ring  Griya  Anyar  Kaba-kaba,  Kediri Tabanan.  Kawentenan ideologi sang pangawi  sajeroning  Geguritan  I  Belog kakantenang sajeroning wangun geguritan punika. Sajeroning geguritan punika kakantenang pangawi
mapikayun ngunggahang  kahanan  sosial  ri  kala geguritan  punika  kakaryanin.  Unteng pinaka  reraosan  napi  sane  mungguh  ring geguritan  punika.  Kawentenan  unteng puniki ngawinang sastrane dados nyansan kacingak  mabuat  boya  ja  wantah  pinaka pepaosan  anggen  maseneng-senengan kemanten. Lianan ring
unteng
Kawentenan piteket sajeroning Geguritan I Belog  kakantenang  ring  parisolah  I  Belog sane jele (nenten becik), misuhin reramanyane,  mogbog,  miwah  madaya corah sane nenten patut katuutin.
Geguritan  I  Belog  prasida  nyihnayang rerawatan sosial budaya  pangawi  sane becik. Lelintihan satua sane ngunggahang indik  kawentenan  pabinayan  linggih  tur saling manyinggihang, nyihnayang kahanan sosial budaya  pangawi  sane becik.  Kawentenan posisi  sosial pangawi Geguritan  I  Belog  sajeroning  pakraman kakantenang ring wangun geguritan punika.  Parindikan  punika  kacihnayang antuk  kria  sastra  sane  marupa  geguritan punika sane kagenahang ring Griya Anyar, Tabanan nyantenang linggih sang pangawi  sane  becik.  Punika  kacingak saking  salinan  lontar  sane  magenah  ring Gedong  Kirtya  sane  madaging  punggelan ring ajeng geguritan sekadi: “Buku Aksara Bali  druwe  Geria  Anyar,  Kaba-kaba, Kediri,  Tabanan.  Katuronin  antuk:  I  Gst. Ngr.  Gde.  Tanggal:  22  Februari  1980“ punggelan  punika  nyihnayang  genah  kria sastra  punika  kagenahang.  Kawentenan pangwacen pinih mautama antuk  sang
pangawi  santukan  pangwacen  prasida ngamolihang  pikenoh  saking  kria  sastra sane  kakaryanin.  Punika  taler  prasida ngicenin  panampen  indik  kria  sastra  sane kakaryanin.  Geguritan  I  Belog  kakaryanin katuju antuk para janane sinamian mangda  prasida  ngamolihang  pikenoh sane  becik  saking  Geguritan  I  Belog. Pakaryan  pangawi  pinaka  pakaryan  sane kalaksanayang antuk sang pangawi. Geguritan I Belog sampun prasida nyihnayang  pakaryan  pangawi  inggih punika  sang  pangawi  sastra.  Parindikan punika  kacihnayang  antuk  kria  sastra marupa geguritan sane sampun kakaryanin, pangawi prasida madue pakaryan sane lianan sane nenten kasiratang ring geguritan.
Geguritan  I  Belog  ngunggahang solas  (11)  aji  pangajah-ajahan  minakadi sradha, arjawa, awiwahara, jemet makarya,  akeh  madue  reragran,  swasta, masawitran, tresna asih, urati ring palemahan,  urati  ring  krama,  miwah  eling ring swadharman. Parindikan punika nyantenang  geguritan  punika  prasida kaanggen  jalaran  malajahin  aji  pangajah- ajahan.
Manut  saking pikolih lan tetepasan sane  sampun  katelatarang  panilik  jagi ngicen  piteket,  inggih  punika  sakadi  ring sor puniki.
Majeng  ring  krama  Bali,  yening pacang  ngelestariang  budaya  lan  kria sastra  Bali  miwah  nguningin  indik  tatwa- tatwa,  pitutur, lan pabesen ring sajeroning kahuripan prasida ngwacen sinopsis utawi mirengang  geguritan  I  Belog,  duaning mabuat  pisan  indik  daging  lan  piteket- piteketnyane.
Majeng  ring  pangwacen,  tetilik puniki prasida ngicenin kaweruhan majeng ring  sang  sane  ngwacen  ngenenin  indik geguritan  I  Belog.  Lianan  ring  punika mangda para pangwacen prasida nyatuayang malih majeng ring para alit-alit utawi para yowanane mangda kawentenan  geguritan  setata  ajeg  lan lestari.
Majeng  ring  panilik  sane  lianan, mangda  prasida  nglimbakang  ngenenin indik  sesuratan skripsi puniki  duaning majenten  durung  paripurna,  lan  akeh widang sane durung katelatarang sakadi
sosiologi pangwacen, wangun  intrinsik miwah  sane  lianan.  Asapunika  mawinan kaaptiang mangda panilik lianan nglimbakang  tetilikan  sane  mapaiketan majeng ring Geguritan I Belog puniki.

## KAPUSTAKAAN
Arikunto,  Suharsimi.  2005. Dasar-dasar Evaluasi  Pendidikan. Jakarta:  Bumi Aksara. Dinas  Kebudayaan  Provinsi  Bali.  2005.
Kasusastraan Bali. Denpasar: Percetakan Bali. Kosaih, E. Hermawan Kumawawan. 2012. Bahasa Indonesia Berbasis Kepenulisan.  Karya  Ilmiah  dan Jurnal . Jakarta: Erlangga. Seniwati. 2009. Pengertian Karya Sastra . (Online) (http/www.id.
m.wikipedia.org/wiki/ Karya_sastra,
diakses 14 April 2016). Sudiara,  I  N.  S.  2003. Sastra  Sebagai Wadah Pendidikan Humaniora
dalam  Prasi:  Jurnal  Ilmiah  FPBS
Nomor  1  Tahun  I .  Singaraja:  IKIP Negeri. Wibowo, M. Ghafur. 2014. Nilai Karakter dalam Proses Pendidikan .(Online)
(http/www.widyatama.ac.id, diakses
14 April 2016).
Wellek,  Rene  dan  Austin  Warren.  1994.
Teori Kasusastraan. Jakarta: Grapiranti. Yaumi,  Muhammad.  2014. Pendidikan Karakter. Jakarta:  Prenadamedia
Group.